CELEX: 32018D0829(01)
Language: hu
Date: 2018-08-22 00:00:00
Title: A Bizottság végrehajtási határozata (2018. augusztus 22.) egy elnevezésnek az 1151/2012/EU európai parlamenti és tanácsi rendelet 49. cikke szerinti bejegyzésére irányuló kérelemnek az Európai Unió Hivatalos Lapjában történő közzétételéről – „Bulot de la Baie de Granville” (OFJ)

29.8.2018   
               
               
                  HU
               
               
                  Az Európai Unió Hivatalos Lapja
               
               
                  C 303/7
               
            
         A BIZOTTSÁG VÉGREHAJTÁSI HATÁROZATA
         (2018. augusztus 22.)
         egy elnevezésnek az 1151/2012/EU európai parlamenti és tanácsi rendelet 49. cikke szerinti bejegyzésére irányuló kérelemnek az Európai Unió Hivatalos Lapjában történő közzétételéről
         „Bulot de la Baie de Granville” (OFJ)
         (2018/C 303/04)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 50. cikke (2) bekezdésének a) pontjára,
         mivel:
         
                     (1)
                  
                  
                     Franciaország az 1151/2012/EU rendelet 49. cikkének (4) bekezdése alapján kérelmet nyújtott be a Bizottsághoz a „Bulot de la Baie de Granville” elnevezés oltalom alá helyezése iránt.
                  
               
                     (2)
                  
                  
                     Az 1151/2012/EU rendelet 50. cikkének megfelelően a Bizottság megvizsgálta a szóban forgó kérelmet, és megállapította, hogy az megfelel az említett rendeletben meghatározott feltételeknek.
                  
               
                     (3)
                  
                  
                     Annak érdekében, hogy az 1151/2012/EU rendelet 51. cikke szerint lehetőség legyen felszólalásra, az Európai Unió Hivatalos Lapjában az említett rendelet 50. cikke (2) bekezdése a) pontjának megfelelően közzé kell tenni a „Bulot de la Baie de Granville” elnevezéshez tartozó egységes dokumentumot és a termékleírás közzétételére való hivatkozást,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Bulot de la Baie de Granville” (OFJ) elnevezéshez tartozó, az 1151/2012/EU rendelet 50. cikke (2) bekezdésének a) pontjában említett egységes dokumentumot és az ugyanott említett, a termékleírás közzétételére vonatkozó hivatkozást e határozat melléklete tartalmazza.
            Az 1151/2012/EU rendelet 51. cikke alapján e határozat közzététele jogot keletkeztet az e cikk első bekezdésében szereplő elnevezés oltalom alá helyezése elleni felszólalásra, e határozatnak az Európai Unió Hivatalos Lapjában való közzététele időpontjától számított három hónapon belül.
         
         
            Kelt Brüsszelben, 2018. augusztus 22-én.
            
               
                  a Bizottság részéről
               
               Pierre MOSCOVICI
               
                  a Bizottság tagja
               
            
         
         
            (1)  HL L 343., 2012.12.14., 1. o.
         
      
      
         
            MELLÉKLET
            EGYSÉGES DOKUMENTUM
            „BULOT DE LA BAIE DE GRANVILLE”
            
               EU-szám: PGI-FR-02319 – 2017.8.4.
            
            
               OEM ( ) OFJ ( X )
            
            1.   Elnevezés
            
            „Bulot de la Baie de Granville”
            2.   Tagállam vagy harmadik ország
            
            Franciaország
            3.   A mezőgazdasági termék vagy élelmiszer leírása
            
            3.1.   A termék típusa
            
            1.7. osztály: Friss hal, puhatestűek és rákfélék, valamint ezekből készült termékek
            3.2.   Az 1. pontban szereplő elnevezéssel jelölt termék leírása
            
            A „Bulot de la Baie de Granville” a csigák osztályának Buccinum undatum (közönséges kürtcsiga) fajába tartozó puhatestű. Egészben, a csigaházzal együtt értékesítik:
            
                        —
                     
                     
                        élve vagy
                     
                  
                        —
                     
                     
                        frissen főzve, pasztőrözve vagy fagyasztva.
                     
                  A csiga a főzés során ízesíthető.
            A rendszerint világos csigahéj színe a fehértől a sötétbarnáig, illetve a zöldesfehértől a sötétzöldig terjed, attól függően, hogy milyen mennyiségben találhatók algák a felszínén. A csigahéjon mikroalgák jelenléte miatt adott esetben pirosas foltok fordulhatnak elő. A láb fehér, az elefántcsonttól a krémszínűig terjedő árnyalatban, kis fekete csíkokkal és foltokkal.
            A méretet a csigahéj mérete határozza meg, a csúcstól a szifócsatornáig mérve. A „Bulot de la Baie de Granville” mérete 47 mm és 70 mm között mozog. Egy adott tételben azonban a példányok 8 %-át meg nem haladó arányban előfordulhatnak 47 mm-nél kisebb, és a példányok 15 %-át meg nem haladó mennyiségben előfordulhatnak 70 mm-nél nagyobb csigák.
            Az előírt méret eléréséhez szükséges élettartamukból adódóan a csigákon – házukhoz tapadva – gyakran telepednek meg tengeri szervezetek, úgynevezett epibionták (tengeri makkok, férgek, papucscsigák). A „Bulot de la Baie de Granville” OFJ alatt forgalomba hozott tételeken belül az epibionták legfeljebb a példányok 25 %-án fordulhatnak elő. Az arányt a jelentős mennyiségű szervezetet hordozó példányok figyelembevételével állapítják meg; ezt a kritériumot egy fényképes referenciakiadvány határozza meg.
            A „Bulot de la Baie de Granville” jódos, tenger- és algaillatú csiga. Főzést követően a „Bulot de la Baie de Granville” a szájban puha textúrájú, érzékelhetően nedves, íze pedig jódos, tengerre és mogyoróra emlékeztető ízjegyekkel. Az apró üledékek vagy héjtörmelékek előfordulása miatt enyhén ropogós lehet. Se iszapszaga, se iszapíze nincs.
            3.3.   Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)
            
            —
            3.4.   Az előállítás azon műveletei, amelyeket a meghatározott földrajzi területen kell elvégezni
            
            A „Bulot de la Baie de Granville” csigát a földrajzi területen halásszák és rakodják ki.
            3.5.   A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok
            
            —
            3.6.   A bejegyzett elnevezést viselő termék címkézésére vonatkozó egyedi szabályok
            
            Az OFJ megjelöléssel ellátott csiga minden egyes csomagolási egységén szerepelnek a következők:
            
                        —
                     
                     
                        a jól látható, könnyen olvasható és kitörölhetetlen betűkkel szedett „Bulot de la Baie de Granville” elnevezés; a betűk szélesebbek és magasabbak is, mint a címkén feltüntetett bármely más felirat betűi;
                     
                  
                        —
                     
                     
                        az Európai Unió OFJ logója, a kereskedelmi megnevezés közelében elhelyezve.
                     
                  4.   A földrajzi terület tömör meghatározása
            
            A „Bulot de la Baie de Granville” földrajzi területét az alábbiak határozzák meg:
            
                        —
                     
                     
                        egy tengeri halászati övezet;
                     
                  
                        —
                     
                     
                        egy kirakodási terület.
                     
                  
               Halászati övezet
            
            A „Bulot de la Baie de Granville” csigát a Cotentin-félszigettől nyugatra, az északon a Goury-fok, délen a Champeaux-fok által határolt, part menti övezetben halásszák. A csigát a kirakodási pontoktól számított legfeljebb 30 tengeri mérföld szélességű part menti sávban fogják ki.
            
               Kirakodási terület
            
            A kirakodási terület a Goury-foktól délre és a Champeaux-foktól északra fekvő, part menti településekre terjed ki. La Manche megye alábbi településeit foglalja magában:
            A következő települések egész területe: Agon-Coutainville; Anneville-sur-Mer; Annoville; Barneville-Carteret; Baubigny; Blainville-sur-Mer; Bréhal; Bretteville-sur-Ay; Bréville-sur-Mer; Bricqueville-sur-Mer; Carolles; Champeaux; Coudeville-sur-Mer; Créances; Denneville; Donville-les-Bains; Flamanville; Geffosses; Gouville-sur-Mer; Granville; Hauteville-sur-Mer; Héauville; Heugueville-sur-Sienne; Jullouville; La Haye; Le Rozel; Les Moitiers-d’Allonne; Les Pieux; Lessay; Lingreville; Montmartin-sur-Mer; Orval-sur-Siennes; Pirou; Portbail; Regnéville-sur-Mer; Saint-Georges-de-la-Rivière; Saint-Germain-sur-Ay; Saint-Jean-de-la-Rivière; Saint-Lô-d’Ourville; Saint-Pair-sur-Mer; Siouville-Hague; Surtainville; Tourville-sur-Sienne; Tréauville.
            A következő település területének egy része: La Hague.
            5.   Kapcsolat a földrajzi területtel
            
            
               A földrajzi terület sajátosságai
            
            A granville-i öblöt jelentős (átlagosan 10,5 méteres amplitúdójú) árapály-ingadozás és a tenger apály alatti jelentős mértékű visszahúzódása jellemzi. A víztömeg apály-dagály ciklus alatti mozgása Granville-nél akár 2 csomós áramlatokat is eredményez.
            Az áramlatok ereje miatt a vízoszlop nagymértékben szétoszlik, és a víztömeg vertikális irányban folyamatosan keveredik (nem következik be rétegződés).
            Az árapály-áramlatokból és a hullámzásból adódó jelentős mértékű vízcserélődés miatt a vízhőmérséklet évszakonkénti ingadozása csupán 10 °C. A nyári átlaghőmérséklet körülbelül 17 °C, a téli pedig 8 °C.
            Az erős áramlatok és a jelentős árapály-ingadozás következtében a víztömegek állandóan megújulnak a nyílt tengerből érkező víztömegekkel, amelyek kitűnő vízminőséget és hűvös vízhőmérsékletet biztosítanak.
            A granville-i öbölben a tenger mélysége viszonylag egyenletes, és csupán a nyugat-cotentini partvidék kikötőitől számított 30 tengeri mérföldön túl haladja meg az 50 métert.
            Ez a terület héjtörmelékekben gazdag; iszapjellegű üledékek (finom üledékek) nagyon kevéssé fordulnak elő.
            A Cotentin-félsziget nyugati partvidékén mérsékelt óceáni éghajlat uralkodik (az éves átlaghőmérséklet 11,4 °C), amelyet nagymértékben befolyásolnak az Atlanti-óceán felől érkező nedves és hűvös légáramlatok.
            Ezenkívül a helyi partvidék sajátosságát a partvonal jellege adja, amely ki van téve az uralkodó nyugati szeleknek, és az északi és a déli végének kivételével alapvetően homokos, ami korlátozza a halászhajók menedékbe húzódási és vízreszállási lehetőségeit. A csigahalászhajóknak a part menti terület egészében szét kell szóródniuk, ami a környezettel kapcsolatos megfontolásokkal együtt az alábbiak kialakulásához vezetett:
            
                        —
                     
                     
                        a szerte a partvidéken megtalálható raktárak és kirakodóhelyek nagy száma;
                     
                  
                        —
                     
                     
                        a halászhajók kis mérete (< 12 m), ami lehetővé teszi a hajó vízről való kijutását, illetve megkönnyíti a hajók partra futtatását.
                     
                  A csiga hagyományosan részét képezi a normandiai partvidéken élő helyi lakosság étrendjének. Kézzel vagy gereblyével halászták, a halászutak alkalmával (A. LOCARD, Manuel Pratique d’Ostréiculture [Osztrigatenyésztési kézikönyv], 1900 és L. JOUBIN, Etudes sur les Gisements de Coquilles Comestibles des Côtes de France – La presqu’île du Cotentin [Tanulmányok az ehető mészhéjú állatok francia partoknál található előfordulási helyeiről – A Cotentin-félsziget]; Bulletin de l’Institut Océanographique, 1911). A csigát közvetlenül is fogyasztották, de csalétekként is keresett volt a nemesebb halak, köztük a tőkehal fogásához használt eszközök csalival való ellátásához.
            A XX. század első felében a Granville környékén nagyon elterjedt kisüzemi kosaras, vonóhálós vagy kotróhálós halászat a csigák járulékos kifogását is lehetővé tette, ami jelentős kiegészítésként szolgált a halfélék mellett.
            A XX. század közepétől kezdve speciális technikákat fejlesztettek ki. J. LE DANTEC 1947-ben olyan csigahalászatról számol be, amelynek során „dory csónakokkal halásznak a part közelében, kosarakban” (Revue officielle des travaux des pêches maritimes 1947-1949 – XV. kötet, 1–4. füzet, 54–60. szám).
            A „Bulot de la Baie de Granville” professzionális halászata a XX. század második felében terjedt el, köszönhetően a nagyobb mennyiségben történő halászatot lehetővé tévő eszközök megjelenésének. Ezáltal a tevékenység professzionalizálódott, egyedivé és jövedelmezővé vált. Az egyedi eszközök között megemlíthetőek a csigák kifogásához használt kosarak, valamint a szállításuknál alkalmazott lyukacsos ládák.
            1985-től intézkedéscsomagot vezettek be az erőforrás-gazdálkodásra irányulóan (a halászhajók mérete, a halászeszközök típusa, halászati naptár stb.) a granville-i öbölben halászott közönséges kürtcsiga vonatkozásában, amelynek célja az erőforrás megőrzése és a kosaras halászathoz kapcsolódó kisüzemi jelleg fenntartása.
            
               A termék sajátosságai
            
            A „Bulot de la Baie de Granville” a Buccinum undatum (közönséges kürtcsiga) fajhoz tartozó csigaféle. Jellemzői:
            
                        —
                     
                     
                        egészben, a csigahéjjal együtt történő kiszerelés;
                     
                  
                        —
                     
                     
                        frissesség;
                     
                  
                        —
                     
                     
                        47 mm és 70 mm közötti méret; a csigák kevesebb mint 15 %-a nagyobb 70 mm-nél, és kevesebb mint 8 %-a kisebb 47 mm-nél;
                     
                  
                        —
                     
                     
                        fogyasztáskor: legfeljebb csekély mennyiségű üledék, tengeri íz, jódos, algára és mogyoróra emlékeztető ízjegyekkel, iszapszag és iszapíz nélkül.
                     
                  
               Ok-okozati kapcsolat
            
            A „Bulot de la Baie de Granville” csiga földrajzi területtel való kapcsolata a meghatározott minőségén és a hírnevén alapul.
            Minősége mindenekelőtt annak köszönhető, hogy a földrajzi környezet sajátosságai párosulnak a halászok szaktudásával.
            A granville-i öböl természeti viszonyai (tengermélység, jelentős árapály-ingadozás, vízminőség és vízhőmérséklet) kedveznek a hűvös tengerekben honos Buccinum undatum faj fejlődésének.
            A halászok a földrajzi terület sajátosságaihoz igazították a gyakorlataikat. Az erős árapály-ingadozás miatt a kikötőket csak dagálykor lehet megközelíteni. Az árapály félnapos ritmusa meghatározza a halászok indulásának és visszaérkezésének idejét: a hajók kötve vannak a legfeljebb 16 órás halászidőhöz.
            A „Bulot de la Baie de Granville” a frissessége miatt közkedvelt, amely egyrészt az említett rövid halászidőnek köszönhető, másrészt annak, hogy a csiga az alábbiak révén élénk marad és megőrzi érzékszervi tulajdonságait:
            
                        —
                     
                     
                        kíméletes, kosaras halászat, amely megelőzi az olyan stresszhelyzeteket, mint a meszes héj törése vagy a tengeri üledékekkel való keveredés, és lehetővé teszi a csiga egészben és élénk állapotban való felhozatalát;
                     
                  
                        —
                     
                     
                        a halászati övezetek megválasztása, a válogatás és a tisztítás, amelyeket a halászok végeznek, lehetővé téve a csalimaradványok és az üledékek eltávolítását;
                     
                  
                        —
                     
                     
                        a halászati övezet helyben történő, rendszeres és kiegyensúlyozott kiaknázása, amely biztosítja a viszonylag stabil és kis méretet;
                     
                  
                        —
                     
                     
                        a lyukacsos ládákban való tárolás, amely elősegíti a csiga élénk állapotának és épségének az élve történő értékesítésig vagy a főzésig való megőrzését.
                     
                  A mérsékelt éghajlati viszonyok szintén kedveznek annak, hogy jég alkalmazása nélkül megfelelően el lehessen tartani az élő csigákat a vízből történő kiemelésüktől a kirakodásukig.
            Végezetül a „Bulot de la Baie de Granville” jó ízének kedvez a tengeri üledékek jellege. Iszap típusú üledékek – amelyek közismerten rontják a csiga érzékszervi jellemzőit (sötét külső, iszapszag és iszapíz) – szinte egyáltalán nem fordulnak elő.
            A granville-i öböl évtizedek óta jó hírnévnek örvend a helyi lakosság körében, ami az 1980-as évek óta, a professzionális halászat fejlődésével fokozódott. Mára az öböl a csigahalászat fejlődésének és a csiga hagyományos, egészben történő értékesítésének középpontja lett Franciaországban.
            A tengergyümölcsei-tálak divatjához és a főzve történő újfajta értékesítés kialakulásához kapcsolódóan a „Bulot de la Baie de Granville” forgalmazása hozzájárult a csigafogyasztás országos növekedéséhez és Granville hírnevének erősödéséhez. A „Bulot de la Baie de Granville” hozzáértők körében fennálló hírnevének egyik bizonyítéka magának a „bulot” szónak az eredete. Az 1990-es évekig ugyanis a mészhéjú állat hivatalos kereskedelmi megnevezése „buccin” volt, a termék azonban inkább a normandiai eredetű „bulot” néven volt ismert. Az értékesítés fejlődésével a szó használata elterjedt, és a „bulot” a „buccin” kifejezéssel egyenértékű hivatalos megnevezéssé vált. Ezután alakult ki a „Bulot de la Baie de Granville” teljes elnevezés kereskedelmi használata, amelynek célja a fogyasztók tájékoztatása és a granville-i öbölből származó csiga értékének kiemelése.
            A „Bulot de la Baie de Granville” hírneve a sajtótermékeknek és a televíziós adásoknak köszönhetően túlnőtt a szakmai körökön és a regionális kereteken. Megemlíthető például a tengerrel foglalkozó ismert műsor, a „Thalassa”, amely 1996 májusában „Bulotier à Granville, Reportage sur une pêche un peu spéciale: la pêche aux bulots à Granville” (Csigahalászat Granville-ben – Riport egy nem mindennapi halászatról: a granville-i csigahalászatról) címmel számolt be a csigáról.
            A „Baie de Granville”-i eredet mára már valódi garanciát jelent a minőségre, amint azt a „Terra Eco” című, havonta megjelenő magazin 2013. februári száma is mutatja, amely a következőket írja a „Bulot de la Baie de Granville” fogyasztásának országos és európai dimenziójáról: „a frissességéről és iszapos utóíz nélküli aromájáról híres granville-i csigát Franciaország minden részébe, és a szomszédos európai országokba is szállítják”.
            A „Bulot de la Baie de Granville” legszebb televíziós méltatása a híres Michelin-csillagos szakács, Guy MARTIN nevéhez köthető, aki 2014-ben a TV5 Monde „Epicerie Fine” című műsorának a normandiai mészhéjú állatokról szóló adásában kifejtette: „Csigákat mindenhol lehet találni, de a granville-i öbölből származó csigát kell választani, mert ez a csiga egy régió, egy szaktudás, mondhatni egy vidék, egy tenger…”.
            
            
               Hivatkozás a termékleírás közzétételére
            
            (e rendelet 6. cikke (1) bekezdésének második albekezdése)
            https://info.agriculture.gouv.fr/gedei/site/bo-agri/document_administratif-5c39eed6-89d4-4c81-9080-78ad68ff8814/telechargement